በጥቂት ጊዜ ውስጥ ሥራ ይጀምራል ተብሎ ሲጠበቅ የነበረው ቤስት ዌስተርን ሆቴል ተሸጠ
የአሜሪካ ብራንድ የሆነው ቤስት ዌስተርን ኢንተርናሽናል ሁለት ሆቴሎችን በፍራንቻይዝ ለመክፈት ከዓመት በፊት ስምምነት ተደርጎ ከተገነቡ በኋላ፣ በጥቂት ሳምንታት ጊዜ ውስጥ እንደሚከፈቱ በሚጠበቅበት ወቅት ከሁለቱ አንዱ መሸጡ ታወቀ፡፡ የተሸጠበት አግባብና የገንዘብ መጠን  ይፋ አልሆነም፡፡ቤስት ዌስተርን ፕላስ ግሬት አቢሲንያ ሆቴል፣ እንዲሁም ቤስት ዌስተር ኖኅ ሆቴል የተባሉትን ብራንድ ሆቴሎች በዚህ ዓመትና በመጪው ዓመት መጀመሪያ አካባቢ ለመክፈት ስምምነት ያደረጉት የሁለቱ ሆቴሎች ባለንብረቶች፣ ከሰሞኑ በተለይ የቤስት ዌስተር ኖኅ ሆቴል መከፈት ሲጠበቅ በነበረበት ቅጽበት ሆቴሉን መሸጣቸው ታውቋል፡፡በሆቴሉ መሸጥ ምክንያት 14 የዲፓርትመንት ኃላፊ እንዲሆኑ በከተማው ከሚገኙ ትልልቅ ሆቴሎች ተመልምለው፣ ከእንግሊዝ በመጡ ባለሙያ በሆቴል ኢንዱስትሪው መስክ እስካሁን ያልነበረ የሥራ አመራር ሥልጠና (ኤመርጄነቲክስ) መከታተላቸውን ሪፖርተር ያነጋገራቸው ተሰናባች ሠራተኞች ገልጸዋል፡፡ ሥራ ለመጀመር በመጠባበቅ ላይ ሳሉ ግን፣ መብትና ጥቅማ ጥቅማቸውን ብቻም ሳይሆን ሞራላቸውን በእጅጉ በሚጎዳ አድራጎት መባረራቸውን ተናግረዋል፡፡ ከዲፓርትመንት ኃላፊዎቹ ባሻገር ቀድመው ቅጥር የተፈጸመላቸው ዘጠኝ የበታች ሠራተኞችም ያለምንም በቂ ምክንያት ሆቴሉ በመሸጡ መሰናበታቸው እንደተነገራቸው ለሪፖርተር አስታውቀዋል፡፡ ከተሰናባቾቹ በተጨማሪ ከመቶ በላይ የሥራ ውል ያልተፈጸመላቸው ሠራተኞችም፣ የሆቴሉ ባለንብረቶች ሊወስኑ የሚችሉትን ባለማወቅ እንዲሁ ቀን በመቁጠር ላይ እንደሚገኙ ለሪፖርተር አስተያየታቸውን የሰጡ ሠራተኞች ገልጸዋል፡፡ስማቸው እንዳይገለጽ የጠየቁ ተሰናባች ሠራተኞች ከልዩ ልዩ የሥራ ገበታቸው ተመልምለው የመጡት የተሻለ የሥራ ዕድልና ደረጃ እንደሚያገኙ ተገልጾላቸውና እነሱም አምውበት እንደነበር ገልጸው፣ ሰብዕናቸውንና የሙያ ደረጃቸውን በሚያንኳስስ አድራጎት ከሥራ መሰናበታቸውን በዝምታ እንደማያልፉት አስታውቀዋል፡፡ ሠራተኞቹ ከራዲሰን ብሉ፣ ከሒልተን ሆቴል፣ ከሸራተን አዲስ፣ ከኢሊሌ ኢንተርናሽናል፣ ከካፒታል ሆቴልና ስፓ፣ እንዲሁም ከሌሎቹ ትልልቅ ሆቴሎች የሥራ ልምድና ችሎታቸው ተመዝኖ አንድ ደረጃ አድገው ለአዲሱ ቤስት ዌስተርን ሲዘጋጁ መቆየታቸውን ተናግረዋል፡፡ይሁንና በኖኅ ሪል ስቴት ሥራ አስኪያጅ በአቶ ብዙነህ ታደሰ የተጻፈውና ሐምሌ 23 ቀን 2008 ዓ.ም. ተፈርሞ ወጪ የተደረገው ደብዳቤ፣ ሠራተኞቹ ከኖኅ ሪል ስቴት ኩባንያ ጋር የነበራቸው የሥራ ግንኙነት ከነሐሴ 25 ቀን 2008 ዓ.ም. ጀምሮ መቋረጡን፣ ሆቴሉን ከገዛው የሙለር ሪል ስቴት እህት ኩባንያ ከሆነው ሙለር ሆስፒታሊቲ ኩባንያ ጋር ሥራቸውን ‹‹መቀጠል እንዲችሉ አስፈላጊውን ሁሉ ጥረት›› እንደሚያደርግ፣ ሠራተኞቹም ከአዲሱ ባለንብረት ጋር ለመቀጠል ከፈቀዱ ሁሉን ነገር እንደሚያመቻች የተጻፈው ደብዳቤ ያትታል፡፡ምንም እንኳ ይህ የተባለው ደብዳቤን ጨምሮ እስከ ነሐሴ 13 ቀን 2008 ዓ.ም. በጽሑፍ የተሰጣቸው ምንም ዓይነት መረጃ እንደሌለ ሠራተኞቹ ተናግረዋል፡፡ ከዚህም ባሻገር ከዲፓርትመንት ኃላፊዎቹ ጋር አብረው የተቀጠሩት ግሪካዊ የቤስት ዌስተር ሥራ አስኪያጅ ከሥነ ምግባር ውጪ በሆነ አኳኋን የትም ሥራ እንዳታገኙ አደርጋችኋለሁ በማለት እንደዛቱባቸው የገለጹ ሠራተኞችም ነበሩ፡፡የሠራተኞቹን ቅሬታ በመስማት ሪፖርተር ያነጋገራቸው የኖኅ ሪል ስቴት ኃላፊዎች ሠራተኞቹ በአግባቡ በደብዳቤ መሰናበታቸውን ይገልጻሉ፡፡ የኖኅ ሪል ስቴት ሥራ አስኪያጅ አቶ ብዙነህ ከሪፖርተር ተጠይቀው፣ ‹‹ሥራችን ሕንፃ መሸጥ ነው፤›› ብለዋል፡፡ የሠራተኞቹ ዕጣ ፈንታ ምንድነው ተብለው ለተጠየቁትም፣ ሠራተኞቹ በደብዳቤ ተገልጾላቸዋል ሲሉ አክለዋል፡፡ የኖኅ ሪል ስቴት አማካሪ አቶ ራቴነህ ፋሲል በበኩላቸው እንደገለጹት፣ ሠራተኞቹ ጉዳዩን ለሚዲያ ማቅረባቸው ተገቢ አይደለም፡፡ ‹‹የአሠሪና ሠራተኛ ሕጉ ለሠራተኞች በሚያደላበት አግባብ እናንተ ዘንድ መምጣታቸው ጫና ለመፍጠር እየሞከሩ ይሆናል፤›› ሲሉም አክለዋል፡፡የሙለር ሪል ስቴት አንድ የሥራ ኃላፊ የሠራተኞቹን መባረር በማስመልከት ተጠይቀው፣ ‹‹የቀጠርነውም፣ ያባረርነውም ሆነ የተቀበልነው ሠራተኛ የለም፤›› በማለት ምላሽ ሰጥተዋል፡፡ ሠራተኞቹ ሕጋዊ የሥራ ቅጥር ውል እያላቸው ያላግባብ መሰናበታቸውን ብቻም ሳይሆን፣ በፍራንቻይዝ ብራንዱን በመሸጥ ከግሬት አቢሲንያ ግሩፕ ጋር ከተስማማው የአሜሪካው ቤስት ዌስተር ሆቴል ኃላፊዎች ጋር ስለተባረሩበት ምክንያት ለመነጋገር ማቀዳቸውን ገልጸዋል፡፡